Nuus uit die Nederlande
Die Nederlandse skrywer, skilder en sanger Herman Brood (54) is op 16 Junie veras nadat hy selfmoord gepleeg het deur van die dak van die Hilton-hotel in Amsterdam af te spring. Volgens berigte het hy sy lewe be�indig omdat sy liggaam kapot was weens sy jarelange dwelmgebruik en hy heelwat pyn gehad het. Sy selfmoordnota het gelui hy het "moeg geraak vir dit alles" en het sy aanhangers aangemoedig om partytjie te gaan hou. "Miskien sien ek julle weer," het Brood gegroet. Die popsanger Bono het onlangs by 'n U2-konsert in Keulen hulde gebring aan Brood, berig die NRC Handelsblad.
Die Vrije Universiteit in Amsterdam het aan Maarten Doorman die besondere leerstoel in liter�re kritiek aangebied, berig die webwerf Schrijversnet. Doorman, wat opleiding in filosofie ontvang het, het as resensent gewerk by die tydskrif Vrij Nederland en die dagblaaie De Volkskrant en NRC Handelsblad. Hy is ook bekend as digter. Sy inleidingstoespraak, "De vrede graast zonder genade", is deur die Arbeiderspers gepubliseer.
Die digter Gerard Reve is aangewys as wenner van die prestigeryke Prijs der Nederlandse letteren. Die webtuiste Schrijversnet berig dat di� Nederlands-Vlaamse prys 'n bedrag van 35 000 gulden (sowat R105 000) bedra. Reve word vanjaar 78 jaar oud.
En steeds by liter�re pryse: die Antilliaanse skrywer Frank Martinus Arion het die Cola Debrot-prys gewen vir sy roman De laatste vrijheid wat by De Bezige Bij verskyn het, aldus die webblad Boekboek.nl. Die Cola Debrot-prys word al om die ses jaar uitgereik deur die owerheid van Cura�ao.
Ester Jansma het die Hugues C Pernath-prys gewen met haar digbundel Dakruiters. Di� Belgiese prys word toegeken aan digters jonger as 43 jaar.
Het Amsterdams Fonds voor de Kunsten het die liter�re werk van Cyrille Offermans , Rob Schouten en Jeroen Brouwers bekroon, berig Boekboek.nl verder. Offermans kry die Busken Huetprijs vir sy essaybundel De ontdekking van de wereld. Rob Schouten kry die Herman Gorterprijs vir sy digbundel Infauste dienstprognose en Jeroen Brouwers die Multatuliprijs vir sy roman Geheime kamers.
Die Libris Literatuurprijs , met die groot prysgeld van 100 000 gulden (sowat R300 000), is gewen deur Tomas Lieske vir sy roman Franklin.
En 'n nuwe liter�re prys is uitgeloof deur die Louis Paul Boon Genootschap: De Isengrimus. Di� tweejaarlikse prys word toegeken aan iemand wat die skrywer en kunstenaar Louis Paul Boon se nagedagtenis lewend hou.
Die gemiddelde Nederlandse skrywer is 'n man van 49 jaar oud. Hy debuteer kort na sy 32ste lewensjaar en verdien jaarliks ongeveer 30 000 gulden (sowat R90 000) met sy skryfwerk. Die totale inkomste van die Nederlandse skrywer is gemiddeld 75 000 gulden per jaar. Twintig persent van skrywers verdien meer as 100 000 gulden per jaar. So berig die NRC Handelsblad na aanleiding van 'n vraelys wat deur die weekblad Vrij Nederland aan skrywers gestuur is. Nege en negentig skrywers het gereageer op die 65 vrae wat aan hulle gestel is.